Prima reacție a lui Florin Pârvu, după ce s-a spus că s-a înțeles cu FC Voluntari
FC Voluntari a rămas fără antrenor, după ce a decis să scape de Nicolae Dică (43 de ani), "instalat" în urmă cu 40 de zile la echipă.
Ilfovenii au ajuns pe locul 15, care asigură retrogradarea directă, și au decis să facă o schimbare la nivelul băncii tehnice chiar înainte de primul meci din play-out.
Florin Pârvu (48 de ani) s-ar fi înțeles deja cu gruparea ilfoveană și ar urma să preia echipa în cel mai scurt timp. Dacă va semna în următoarele zile cu FC Voluntari, antrenorul poate debuta în prima etapă din play-out cu UTA Arad, în deplasare.
Florin Pârvu: "Se poate întâmpla orice"
Tehnicianul a oferit deja o primă reacție și a dezvăluit că va semna rezilierea contractului cu Petrolul în cursul zilei de marți. Întrebat și despre FC Voluntari, Pârvu s-a rezumat să spună că "se poate întâmpla orice".
"Mi-am luat la revedere azi de la băieții mei, de la Petrolul, mâine (n.r. - marți) semnez rezilierea. Se poate întâmpla orice, abia apoi, dar n-am avut nicio discuție acum. Sincer. Vom vedea ce va urma, acum nu am ce discuta", a spus Pârvu, potrivit GSP.ro.
Florin Pârvu a preluat Petrolul Ploiești în februarie 2023, după ce Nae Constantin a plecat de la echipă, și a rezistat un an și o lună pe banca grupării prahovene, timp în care a adunat 48 de meciuri.
Înainte de a prelua Petrolul, Pârvu a mai fost antrenor secund la CS Turnu-Severin, unde a colaborat cu Marian Bondrea, Cosmin Bodea, Nicolo Napoli și Ionel Gane, la Petrolul Ploiești cu Răzvan Lucescu și la Rapid cu Dan Alexa.
De asemenea, tehnicianul a pregătit și echipa U19 a chinezilor de la Henan FC.
Urmăriți SPORT.RO și pe Google News